Υδρογεωλογικές και ισοτοπικές έρευνες σε περιοχές της χερσονήσου της Αργολίδας
Authors: Ματιάτος Ιωάννης 
Published: January 2014

Η παρούσα διδακτορική διατριβή είχε ως βασικό στόχο τη σύζευξη των αποτελεσμάτων της ισοτοπικής σύστασης των υδάτων της χερσονήσου της Αργολίδας με τις υδρογεωλογικές συνθήκες που διαμορφώνονται στην περιοχή αυτή και αντιστρόφως. Συγκεκριμένα, εξετάστηκε το τμήμα που εκτείνεται νότια της νοητής γραμμής Νέα Επίδαυρος – Τολό το οποίο χαρακτηρίζεται από πολύπλοκη γεωλογική δομή, από αλματώδη τουριστική – παραθεριστική ανάπτυξη, από έλλειψη υδατικών πόρων και από το ότι οι παράκτιοι υδροφορείς (Ίρια, Τολό, Κρανίδι, Ερμιόνη, Γαλατάς κ.α.) έχουν υποστεί έντονη υφαλμύρινση. Η έκταση της ερευνηθείσας περιοχής ξεπερνάει τα 1300Km2 και οι σημαντικότεροι ορεινοί όγκοι τους οποίους φιλοξενεί και στους οποίους αναπτύσσεται υδροφορία είναι το όρος «Αραχναίο» (1200m), η οροσειρά των «Αδερών» (726m) και το όρος «Δίδυμα» (1110m). Η μελέτη των υδρογεωλογικών συνθηκών αρχικά περιελάμβανε τον εντοπισμό και την απογραφή των θέσεων εκφόρτισης του υπόγειου νερού στη χερσόνησο με στόχο την εξέταση του μηχανισμού λειτουργίας αυτών. Αξίζει να σημειωθεί ότι οι περισσότερες από τις θέσεις πηγαίων εκφορτίσεων δεν είχαν απογραφεί επίσημα και ως εκ τούτου τα διαθέσιμα υδρογεωλογικά δεδομένα από προηγούμενους μελετητές ήταν ελάχιστα έως ανύπαρκτα. Η προσέγγιση που έγινε αφορούσε στη γεωλογική χαρτογράφηση των περιοχών σε κλίμακα 1/5000 με τη βοήθεια της οποίας δόθηκαν απαντήσεις σχετικά με την παρουσία και τον τρόπο λειτουργίας των πηγαίων εκφορτίσεων. Στη συνέχεια, εξεταστήκαν επισταμένως τα υδροχημικά χαρακτηριστικά του υπόγειου νερού στις θέσεις ενδιαφέροντος τα οποία έδωσαν τη δυνατότητα εξαγωγής συμπερασμάτων που συνδέονται με την κίνηση του υπόγειου νερού και τις αντιδράσεις που λαμβάνουν χώρα από την επαφή του υπόγειου νερού με τα πετρώματα μέχρι τη θέση της πηγαίας εκδήλωσής του. Το δεύτερο μέρος της ερευνητικής δραστηριότητας εστιάστηκε στην εφαρμογή των ισοτοπικών μεθόδων στην επίλυση επιμέρους υδρογεωλογικών ζητημάτων στα οποία δύσκολα δίνεται απάντηση μέσα από τις κλασσικές μεθόδους έρευνας. Έτσι, η συμβολή της παρούσας εργασίας έγκειται στην εμβάθυνση σε θέματα Ισοτοπικής Υδρολογίας σταθερών και ραδιενεργών ισοτόπων και στην προσπάθεια εφαρμογής των μεθόδων αυτών σε μια περιοχή του ελληνικού χώρου, όπως είναι η χερσόνησος της Αργολίδας. Αν και το επιστημονικό πεδίο της Ισοτοπικής Υδρολογίας είναι γνωστό σε παγκόσμια κλίμακα από τις τα τέλη της δεκαετίας του 1950, στην Ελλάδα δεν βρήκε την ανταπόκριση που του αναλογεί. Η συγκεκριμένη διδακτορική διατριβή προσπαθεί να προσεγγίσει με συστηματικό τρόπο και όχι επιδερμικά τα ισοτοπικά χαρακτηριστικά της περιοχής μελέτης δίνοντας έτσι την ευκαιρία ανάδειξης των δυνατοτήτων αλλά και της προοπτικής που μπορούν να έχουν οι εν λόγω μέθοδοι και στον ελληνικό χώρο. Η σημασία της εφαρμογής των σταθερών και ραδιενεργών ισοτόπων στην υδρογεωλογία εκφράστηκε από πρωτοπόρους ερευνητές όπως οι: H. Craig, A.O. Nier, W. Dansgaard, S. Epstein, E. Eriksson, I. Friedman, W.F. Libby, K.O. Munnich, E. Tongiorgi και J.C. Vogel, ενώ ο Διεθνής Οργανισμός Ατομικής Ενέργειας συνέβαλλε προς την κατεύθυνση αυτή με τη δημιουργία ενός ανεξάρτητου τομέα Ισοτοπικής Υδρολογίας στη Βιέννη το 1958. .....................................